**ΕΝΩΣΗ ΦΟΡΟΤΕΧΝΙΚΩΝ ΕΛΕΥΘΕΡΩΝ**

**ΕΠΑΓΓΕΛΜΑΤΙΩΝ ΑΡΤΑΣ-ΦΙΛΙΠΠΙΑΔΑΣ**

**Ε.Φ.Ε.Ε.Α.Φ**

**ΑΓΙΑΣ ΣΟΦΙΑΣ 14 – ΑΡΤΑ 47100**

**ΤΗΛ: 2681023534-72133**

**Email : efeeartas@yahoo.gr**

**ΔΕΛΤΙΟ ΤΥΠΟΥ**

Άρτα 21/12/2022

ΠΡΟΣ: Όλους τους φορολογούμενους πολίτες του Νομού Άρτας

Η ΕΦΕΕ Άρτας Φιλιππιάδας, μετά από ενημέρωση που έλαβε από μέλη της, κάνει γνωστό σε όλους τους φορολογούμενους πολίτες, το γεγονός ότι βρίσκεται σε εξέλιξη προσπάθεια εξαπάτησής τους, με σκοπό επιτήδειοι να τους αποσπάσουν χρήματα για την δήθεν πληρωμή των φόρων τους ή την δήθεν είσπραξη επιστρεφόμενων φόρων.

Πιο συγκεκριμένα: Επιτήδειοι καλούν τηλεφωνικά ή στέλνουν email σε ανυποψίαστους πολίτες, αναφέροντας πως επικοινωνούν μαζί τους εκ μέρους του λογιστικού γραφείου με το οποίο συνεργάζονται για την εκπλήρωση των φορολογικών τους υποχρεώσεων. Στη συνέχεια, με πρόσχημα τη λήψη επιστροφής φόρου ή την πληρωμή των φορολογικών τους υποχρεώσεων, επιχειρούν να τους αποσπάσουν στοιχεία τραπεζικών τους λογαριασμών ή τα στοιχεία πρόσβασής τους στις αντίστοιχες υπηρεσίες ηλεκτρονικής τραπεζικής τους (web banking) ή τους δίνουν ακόμη και στοιχεία τραπεζικού λογαριασμού για να καταθέσουν το ποσό της οφειλής τους.

Εφιστούμε λοιπόν την προσοχή στους φορολογούμενους για τα εξής:

Τα λογιστικά γραφεία δεν είναι υπεύθυνα για την πληρωμή φόρων των πελατών τους, ούτε και διαμεσολαβούν ως εισπράκτορες για την επιστροφή φόρων των πελατών τους. Η επιστροφή φόρου διενεργείται απ’ ευθείας από την ΑΑΔΕ σε τραπεζικούς λογαριασμούς των δικαιούχων, αφού οι λογαριασμοί αυτοί δηλωθούν στην ΑΑΔΕ.  
Η πληρωμή των φορολογικών οφειλών εδώ και χρόνια δεν γίνεται με κατάθεση χρημάτων σε τραπεζικό λογαριασμό της φορολογικής διοίκησης αλλά με χρήση ταυτότητας οφειλής σε οποιοδήποτε τραπεζικό ίδρυμα ή ίδρυμα πληρωμών ή υπηρεσία πληρωμών.

Εάν ένας πολίτης δεχθεί κλήση ή email από πρόσωπο που ενεργεί σύμφωνα με τα παραπάνω, τότε οφείλει να επιβεβαιώσει τη γνησιότητα του περιεχομένου της τηλεφωνικής συνομιλίας ή του κειμένου στο email, καλώντας άμεσα το λογιστικό γραφείο με το οποίο συνεργάζεται στα ήδη γνωστά σε αυτόν στοιχεία επικοινωνίας.

Με εκτίμηση,

Για το Διοικητικό Συμβούλιο της ΕΦΕΕ Άρτας Φιλιππιάδας

Ο Πρόεδρος Γεώργιος Θεοδόσης

Ο Γραμματέας Εύδοξος Καραπέτσης